Prijedlog

Na temelju članka 31. stavka 3. Zakona o Vladi Republike Hrvatske (Narodne novine, broj 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_ 2019. godine donijela

**Z A K LJ U Č A K**

1. S ciljem provedbe Nacionalnog programa reformi 2019., u okviru reformskog prioriteta „Unaprjeđenje javne uprave“ koji uključuje mjeru „Decentralizacija i racionalizacija“, radi usklađivanja sa Zakonom o sustavu državne uprave (Narodne novine, broj 66/19 – u daljnjem tekstu: Zakon), utvrđuje se popis zakona kojima je propisana stvarna nadležnost ureda državne uprave u županijama za obavljanje poslova državne uprave te popis zakona kojima se propisuju određene ovlasti, zadaće ili se na drugi način upućuje na dužnosnički položaj pomoćnika ministra, koji se nalaze u prilogu ovoga Zaključka i čine njegov sastavni dio.

2. Zadužuju se nadležna tijela državne uprave da:

a) najkasnije do 10. rujna 2019. godine u proceduru Vlade Republike Hrvatske upute nacrte odgovarajućih izmjena zakona kojima je propisana stvarna nadležnost ureda državne uprave u županijama za obavljanje poslova državne uprave kojima će se odnosni poslovi državne uprave povjeriti županijama, izuzev poslova upravnog i inspekcijskog nadzora te nadzora zakonitosti općih akata koji će se, ovisno o upravnom području, staviti u nadležnost tijela državne uprave

b) najkasnije do 10. rujna 2019. godine u proceduru Vlade Republike Hrvatske upute nacrte odgovarajućih izmjena zakona kojima se propisuju određene ovlasti, zadaće ili se na drugi način upućuje na dužnosnički položaj pomoćnika ministra, kojima će se isti uskladiti s odredbama Zakona.

3. Zadužuju se nadležna tijela državne uprave da izrade izmjene zakona iz točke 2. ovoga Zaključka koje će biti isključivo usmjerene na provedbu zadaća određenih ovim Zaključkom te će sadržavati jednoobrazne završne odredbe o stupanju na snagu 1. siječnja 2020. godine.

4. Zadužuje se Ministarstvo uprave da Prijedlog uredbe o općim pravilima za unutarnje ustrojstvo tijela državne uprave pravovremeno uputi u proceduru sukladno Poslovniku Vlade Republike Hrvatske (Narodne novine, br. 154/11, 121/12, 7/13, 61/15, 99/16 i 57/17 – u daljnjem tekstu: Poslovnik), radi donošenja Uredbe najkasnije na sjednici Vlade Republike Hrvatske koja će se održati 1. kolovoza 2019. godine.

5. Zadužuju se nadležna tijela državne uprave da radi usklađivanja uredbi o unutarnjem ustrojstvu tijela državne uprave s odredbama Zakona pravovremeno upute u proceduru sukladno Poslovniku prijedloge uredbi o izmjenama uredbi o unutarnjem ustrojstvu tijela državne uprave, a radi donošenja uredbi najkasnije na sjednici Vlade Republike Hrvatske koja će se održati 22. kolovoza 2019. godine.

6. Zadužuju se nadležna tijela državne uprave da izrade izmjene Uredbi iz točke 5. ovoga Zaključka koje moraju biti:

a) usmjerene isključivo na provedbu zadaće iz točke 5. ovoga Zaključka na način da se iste odnose na dužnosnički položaj pomoćnika ministra i upravljanje upravnom organizacijom u sastavu ministarstva od strane rukovodećeg državnog službenika, ravnatelja za uprave, zavode, ravnateljstva i urede te glavnog inspektora za inspektorate i usklađenja sa člankom 59. stavkom 1. podstavkom 2. Zakona.

b) formulirane na način da sadrže jednoobrazne završne odredbe o stupanju na snagu prvoga dana od dana objave u Narodnim novinama.

7. Zadužuju se čelnici tijela državne uprave da najkasnije do 14. listopada 2019. godine donesu pravilnike o unutarnjem redu tijela državne uprave, usklađene s uredbama o unutarnjem ustrojstvu iz točke 5. ovoga Zaključka.

8. Zadužuju se čelnici tijela državne uprave da najkasnije do 20. listopada 2019. godine raspišu javne natječaje za imenovanje ravnatelja upravnih organizacija u sastavu ministarstava.

9. Zadužuje se Ministarstvo financija da Prijedlog odluke iz članka 62. Zakona pravovremeno uputi u proceduru sukladno Poslovniku radi donošenja Odluke na sjednici Vlade Republike Hrvatske koja će se održati 1. kolovoza 2019. godine.

10. Zadužuje se Ministarstvo uprave da utvrdi ukupni broj državnih službenika i namještenika ureda državne uprave u županijama koji do 31. prosinca 2025. godine stječu uvjete za starosnu mirovinu, a koji, izjasne li se do 1. listopada 2019. godine o sporazumnom prestanku državne službe, ostvaruju pravo na otpremninu u iznosu koji, sukladno odredbi članka 67. stavka 4. Zakona, odlukom odredi ministar uprave.

11. Zadužuje se Ministarstvo uprave za:

a) koordinaciju i nadzor provedbe ovoga Zaključka u okviru čega, po potrebi, može predložiti Vladi Republike Hrvatske donošenje dodatnih mjera koje su nužne za njegovu provedbu

b) potpisivanje sporazuma sa županima kojima će se, razmjerno povjerenim poslovima državne uprave, utvrditi preuzimanje predmeta, pismohrane, ostale dokumentacije, opreme, sredstava za rad mjesno nadležnih ureda državne uprave u županijama.

12. Zadužuje se Ministarstvo uprave da o ovom Zaključku žurno izvijesti nadležna tijela državne uprave.

KLASA:

URBROJ:

Zagreb, 2019.

 **Predsjednik**

 **mr. sc. Andrej Plenković, v. r.**

**O b r a z l o ž e nj e**

Zaključkom se vezano za cilj provedbe Nacionalnog programa reformi 2019., a u okviru reformskog prioriteta „Unaprjeđenje javne uprave“ koji uključuje mjeru „Decentralizacija i racionalizacija“, radi usklađivanja sa Zakonom o sustavu državne uprave, utvrđuje popis zakona kojima je propisana stvarna nadležnost ureda državne uprave u županijama za obavljanje poslova državne uprave te popis zakona kojim se propisuju određene ovlasti, zadaće ili se na drugi način upućuje na dužnosnički položaj pomoćnika ministra, koji se nalaze u prilogu Zaključka i čine njegov sastavni dio.

Stoga se nadležna tijela državne uprave Zaključkom zadužuju se da najkasnije do 10. rujna 2019. godine u proceduru Vlade Republike Hrvatske upute nacrte odgovarajućih izmjena zakona kojima je propisana stvarna nadležnost ureda državne uprave u županijama za obavljanje poslova državne uprave kojima će se odnosni poslovi državne uprave povjeriti županijama, izuzev poslova upravnog i inspekcijskog nadzora te nadzora zakonitosti općih akata koji će se, ovisno o upravnom području, staviti u nadležnost tijela državne uprave, odnosno da do istog datuma u proceduru Vlade Republike Hrvatske upute nacrte odgovarajućih izmjena zakona kojima se propisuju određene ovlasti, zadaće ili se na drugi način upućuje na dužnosnički položaj pomoćnika ministra, kojima će se isti uskladiti s odredbama Zakona o sustavu državne uprave. Pritom se nadležna tijela državne uprave zadužuju da navedene izmjene budu usmjerene isključivo na provedbu zadaća određenih Zaključkom te da sadrže jednoobrazne završne odredbe o stupanju na snagu 1. siječnja 2020. godine.

Nadalje, Zaključkom se određuje rok u kojem Ministarstvo uprave mora Prijedlog uredbe o općim pravilima za unutarnje ustrojstvo tijela državne uprave uputiti u proceduru te rok u kojem nadležna tijela državne uprave moraju u proceduru uputiti prijedloge uredbi o izmjenama uredbi o unutarnjem ustrojstvu tijela državne uprave zbog usklađivanja uredbi o unutarnjem ustrojstvu tijela državne uprave s odredbama Zakona o sustavu državne uprave, a radi njihovog donošenja.

Zaključkom se zadužuju nadležna tijela državne uprave da se izmjene uredbi o unutarnjem ustrojstvu tijela državne uprave isključivo odnose na dužnosnički položaj pomoćnika ministra i upravljanje upravnom organizacijom u sastavu ministarstva od strane rukovodećeg državnog službenika, ravnatelja za uprave, zavode, ravnateljstva i urede, glavnog inspektora za inspektorate, odnosno na usklađivanje naziva dužnosničkih položaja sukladno Zakonu o sustavu državne uprave te da su formulirane na način da sadrže jednoobrazne završne odredbe o stupanju na snagu prvoga dana od dana objave u „Narodnim novinama“.

Zaključkom se utvrđuje i rok u kojem čelnici tijela državne uprave moraju donijeti pravilnike o unutarnjem redu tijela državne uprave usklađene s uredbama o unutarnjem ustrojstvu te rok u kojem se moraju raspisati javni natječaji za imenovanje ravnatelja upravnih organizacija u sastavu ministarstava.

Ministarstvo financija zadužuje se Zaključkom da pravovremeno uputi u proceduru Prijedlog odluke kojom se propisuje visina vrijednosti do koje čelnici tijela državne uprave odlučuju o pribavljanju i prodaji, prenošenju prava korištenja, rashodovanju, davanju ili uzimanju u zakup nefinancijske imovine i o otpisu potraživanja radi njenog donošenja.

Ministarstvo uprave zadužuje se za utvrđivanje ukupnog broja državnih službenika i namještenika ureda državne uprave u županijama koji do 31. prosinca 2025. godine stječu uvjete za starosnu mirovinu, a koji, izjasne li se do 1. listopada 2019. godine o sporazumnom prestanku državne službe, ostvaruju pravo na otpremninu u iznosu koji, sukladno Zakonu o sustavu državne uprave odlukom odredi ministar uprave.

Zaključno, ministar uprave zadužuje se Zaključkom za koordinaciju i nadzor njegove provedbe, u okviru čega, po potrebi, može predložiti Vladi Republike Hrvatske donošenje dodatnih mjera koje su nužne za njegovu provedbu te za potpisivanje sporazuma sa županima kojima će se, razmjerno povjerenim poslovima državne uprave, utvrditi preuzimanje predmeta, pismohrane, ostale dokumentacije, opreme, sredstava za rad mjesno nadležnih ureda državne uprave u županijama.